CELEX: C2005/205/49
Language: sk
Date: 2005-08-20 00:00:00
Title: Vec T-224/05: Žaloba podaná 10. júna 2005: Olivier Chassagne proti Komisii Európskych spoločenstiev

20.8.2005   
            
            
               SK
            
            
               Úradný vestník Európskej únie
            
            
               C 205/27
            
         Žaloba podaná 10. júna 2005: Olivier Chassagne proti Komisii Európskych spoločenstiev
   (Vec T-224/05)
   (2005/C 205/49)
   Jazyk konania: francúzština
   Olivier Chassagne, bydliskom v Bruseli, v zastúpení: Stéphane Rodrigues a Yola Minatchy, advokáti, podal 10. júna 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               určil protiprávnosť a v dôsledku toho neuplatniteľnosť článku 8 prílohy VII nového služobného poriadku úradníkov Európskych spoločenstiev na žalobcu,
            
         
               —
            
            
               priznal žalobcovi symbolické jedno (1) euro na náhradu utrpenej morálnej ujmy a čiastku sedemtisíc tristosedemdesiatdva (7 372) eur ako náhradu utrpenej finančnej ujmy,
            
         
               —
            
            
               zaviazal žalovanú nahradiť trovy konania.
            
         Žalobné dôvody a hlavné tvrdenia
   Žalobca, úradník Komisie, pochádza z ostrova Réunion, francúzskeho zámorského departementu. Túto žalobu podal po zamietnutí sťažnosti, ktorú podal proti svojej výplatnej páske za august roku 2004, ktorá obsahovala náhradu jeho ročných cestovných výdavkov.
   Na podporu svojej žaloby žalobca uvádza neplatnosť článku 8 prílohy VII služobného poriadku, ktorý upravuje náhradu cestovných výdavkov úradníkov do ich miesta pôvodu. Tvrdí, že toto ustanovenie je v rozpore s právom Spoločenstva v tom zmysle, že obsahuje viaceré nerovnosti v zaobchádzaní vo vzťahu k miestu pôvodu úradníkov, ako aj diskrimináciu úradníkov pochádzajúcich z francúzskych zámorských departementov v rozpore s článkami 12 a 299 ES, ale takisto vzhľadom na štátnu príslušnosť, skutočnosť, že patrí k jazykovej menšine, etnický pôvod alebo rasu.
   Žalobca takisto tvrdí, že toto ustanovenie porušuje ostatné všeobecné zásady práva Spoločenstva, ako je povinnosť odôvodnenia a zásada proporcionality, transparentnosti a správneho úradného postupu, ako aj legitímnej dôvery a právnej istoty.